Illum l-Unjoni Ewropea u l-Gvern Spanjol iltaqgħu fil-Konferenza Internazzjonali tad-Donaturi b'solidarjetà mar-refuġjati u l-migranti Venezwelani u l-pajjiżi fir-reġjun, bl-appoġġ tal-Kummissarju Għoli tan-Nazzjonijiet Uniti għar-Refuġjati (UNHCR) u l-Organizzazzjoni Internazzjonali għall-Migrazzjoni (IOM). Id-donaturi internazzjonali wiegħdu total ta' EUR 2.544 biljun (li minnhom EUR 595 miljun f'għotjiet), bl-Unjoni Ewropea u l-Istati Membri tagħha jimmobilizzaw EUR 231.7 miljun f'finanzjament b'għotjiet. Il-Kummissjoni Ewropea wegħdet EUR 144.2 miljun għal assistenza umanitarja immedjata, assistenza għall-iżvilupp fuq perjodu medju u itwal u interventi ta' prevenzjoni tal-konflitti. Il-Bank Ewropew tal-Investiment ħabbar EUR 400 miljun f'self addizzjonali lir-reġjun. Ir-Rappreżentant Għoli/il-Viċi President Josep Borrell qal: “L-Unjoni Ewropea qatt ma nsiet lill-poplu Venezwelan Illum immobilizzajna lill-komunità internazzjonali biex twassal aktar assistenza lil miljuni ta' Venezwelani spostati u lil dawk il-pajjiżi tal-Amerika Latina li jilqgħuhom. Nirringrazzja lid-donaturi internazzjonali għall-wegħdiet ġenerużi tagħhom. Illum stajna wkoll nerġgħu nqegħdu importanza ċentrali fuq waħda mill-agħar kriżijiet ta' spostament li d-dinja rat fl-istorja riċenti.” Il-Kummissarju għall-Ġestjoni tal-Kriżijiet, Janez Lenarčič, qal: “Il-pandemija tal-coronavirus qed thedded li tagħmel is-sitwazzjoni diġà kritika fir-reġjun agħar. L-appoġġ umanitarju tal-UE se jgħin biex tingħata għajnuna ta' emerġenza lil madwar 5 miljun Venezwelan li ġew imġiegħla jitilqu minn djarhom.” Il-Kummissarju għas-Sħubijiet Internazzjonali, Jutta Urpilainen, qalet: “L-impenn kollettiv tagħna juri l-importanza tas-sħubija madwar id-dinja biex jiġu indirizzati l-isfidi bħall-kriżi tal-migrazzjoni Venezwelana, anke f'nofs il-pandemija tal-coronavirus. Aħna se nkomplu bl-isforzi tagħna biex nikkonsolidaw ir-rabta bejn l-azzjoni umanitarja u l-iżvilupp u nibnu sħubijiet dejjiema għall-iżvilupp sostenibbli.” Għajnuna tal-UE għar-refuġjati u l-migranti Venezwelani Il-finanzjament tal-lum mill-Kummissjoni Ewropea se jiffoka fuq: Aktar minn 50 parti kkonċernata pparteċipaw fil-konferenza, flimkien mal-Aġenziji tan-Nazzjonijiet Uniti, l-Istituzzjonijiet Finanzjarji Internazzjonali u r-rappreżentanti tas-soċjetà ċivili nazzjonali u internazzjonali. Sfond Din il-konferenza tad-donaturi turi l-impenn kontinwu tal-UE li tappoġġa u tirrispondi għall-ħtiġijiet tar-refuġjati u l-migranti Venezwelani u l-pajjiżi fir-reġjun. L-UE u Spanja bl-appoġġ tal-UNHCR u l-IOM appellaw lill-komunità internazzjonali biex tintensifika l-appoġġ tagħha għal programmi umanitarji u ta' żvilupp fir-reġjun kif ukoll għall-popolazzjonijiet spostati. Dawn l-isforzi għandhom jinkludu t-tisħiħ tas-servizzi pubbliċi, inklużi s-sistemi tas-saħħa u edukattivi fil-pajjiżi ospitanti. Din il-konferenza ssegwi l-impenn magħmul fil-Konferenza ta' Solidarjetà ta' Ottubru 2019 fi Brussell biex tiġi organizzata konferenza tad-donaturi mill-aktar fis possibbli. Il-biċċa l-kbira tar-riżorsi ta' finanzjament tal-UE addizzjonali se jidħlu fil-pakkett finanzjarju “Team Europe”, li permezz tiegħu l-UE u l-Istati Membri tagħha, flimkien mal-istituzzjonijiet finanzjarji Ewropej bagħtu aktar minn EUR 20 biljun biex jappoġġaw globalment lill-pajjiżi sħab tal-UE fil-ġlieda kontra l-pandemija tal-coronavirus u l-konsegwenzi tagħha, b'enfasi fuq dawk li huma l-aktar vulnerabbli, inklużi l-migranti, ir-refuġjati u l-komunitajiet ospitanti. Għal aktar informazzjoni Żur il-paġna web dwar dan Skeda informattiva dwar l-appoġġ tal-UE għar-refuġjati u l-migranti Venezwelani u l-komunitajiet ospitanti